12.1.2022
RO
Jurnalul Oficial al Uniunii Europene
C 15/117 Miercuri, 19 mai 2021
5. reamintește obligația legală de a respecta dreptul la un mediu sigur, curat, sănătos și durabil, care este, printre altele, o condiție pentru activitățile economice durabile ce contribuie la bunăstarea și la mijloacele de trai ale persoanelor și comunităților; reamintește că dreptul internațional al drepturilor omului prevede căi de atac pentru a repara daunele cauzate persoanelor, comunităților indigene și apărătorilor drepturilor omului în domeniul mediului de schimbările climatice, pentru a pune în aplicare măsuri de combatere a schimbărilor climatice și pentru a trage la răspundere statele, întreprinderile și persoanele pentru activitățile lor care au un impact asupra schimbărilor climatice și asupra drepturilor omului; în acest sens, invită UE să facă din lupta împotriva impunității una dintre principalele sale priorități, prin crearea unor instrumente care să permită o punere în aplicare deplină, eficace și consecventă a drepturilor omului și a legislației din domeniul mediului, precum și respectarea acesteia;
6.
invită Comisia să se asigure că angajamentele concrete privind drepturile omului, mediul și schimbările climatice deja stabilite în Planul de acțiune al UE privind drepturile omului și democrația 2020-2024 sunt puse efectiv în aplicare și monitorizate și că implementarea planului include o perspectivă de gen;
7. sprijină mandatul raportorului special al ONU pentru drepturile omului și mediu de a face presiuni pentru recunoașterea globală a dreptului de a trăi într-un mediu sigur, curat, sănătos și sustenabil ca drept fundamental al omului; invită Uniunea și statele membre să sprijine, în cadrul următoarei Adunări Generale a ONU, recunoașterea globală a acestui drept; consideră că această recunoaștere ar trebui să servească drept catalizator pentru politici de mediu mai puternice și pentru o mai bună aplicare a legii, pentru participarea publicului la luarea deciziilor în domeniul mediului, pentru accesul la informații și la justiție, precum și pentru rezultate mai bune pentru cetățeni și pentru planetă;
8.
îndeamnă Comisia să continue să monitorizeze situația privind drepturile omului și schimbările climatice, pentru a evalua progresele înregistrate în ceea ce privește integrarea sistematică a drepturilor omului în toate aspectele acțiunii climatice la nivel național și internațional, în strânsă cooperare cu Consiliul ONU pentru Drepturile Omului/Înaltul Comisar al ONU pentru Drepturile Omului; în acest sens, solicită Uniunii să ia măsuri pentru a introduce dreptul la un mediu sigur și sănătos în Cartă și să respecte pe deplin articolul 37 din aceasta; subliniază, în acest sens, importanța unei cooperări strânse cu statele membre și cu toți actorii instituționali relevanți implicați în asigurarea punerii în aplicare corespunzătoare a drepturilor omului și a dispozițiilor în materie de mediu;
9. subliniază că tuturor persoanelor ar trebui să li se acorde dreptul fundamental la un mediu sigur, curat, sănătos și sustenabil și la un climat stabil, fără discriminare, iar acest drept trebuie să fie realizat concret prin politici ambițioase și trebuie să fie pe deplin executoriu prin sistemul de justiție la toate nivelurile;
10. consideră că integrarea dreptului omului la un mediu sănătos în principalele acorduri și procese din domeniul mediului este esențială pentru un răspuns cuprinzător la COVID-19, care să includă o reconceptualizare a relației dintre oameni și natură, să reducă riscurile și să prevină prejudiciile viitoare cauzate de degradarea mediului;
11.
încurajează UE și statele sale membre să adopte o inițiativă îndrăzneață, cu sprijinul activ al reprezentantului Special al UE pentru drepturile omului, în scopul de a combate impunitatea pentru autorii infracțiunilor împotriva mediului la nivel mondial și pentru a deschide calea în cadrul Curții Penale Internaționale (CPI) către noi negocieri între părți în vederea recunoașterii „ecocidului” drept infracțiune internațională în temeiul Statutului de la Roma; invită Comisia și Vicepreședintele Comisiei/Înaltul Reprezentant al Uniunii pentru afaceri externe și politica de securitate (VP/ÎR) să instituie un program de consolidare a capacității jurisdicțiilor naționale ale statelor membre în aceste domenii;
12.
invită Uniunea și statele sale membre să evalueze periodic modul în care dimensiunea externă a Pactului verde european poate contribui cel mai bine la o abordare holistică și bazată pe drepturile omului a acțiunilor climatice și a declinului biodiversității; solicită UE să valorifice gama largă de politici externe, unelte și instrumente politice și financiare de care dispune pentru a pune în aplicare Pactul verde european; solicită UE să își reexamineze mecanismele de finanțare a combaterii schimbărilor climatice și să propună modificarea acestora, dacă este cazul, pentru a asigura respectarea deplină a drepturilor omului și a stabili garanții solide în acest scop; solicită înființarea unor puncte de contact în domeniul climei în cadrul serviciilor competente ale Comisiei și ale Serviciului European de Acțiune Externă (SEAE), care ar asigura, printre altele, integrarea dimensiunii climatice în toate acțiunile externe ale UE; solicită o comunicare transparentă și informativă cu privire la aceste aspecte în cadrul programelor de cooperare pentru dezvoltare desfășurate de UE cu țările terțe;